FI Euroopan unionin virallinen lehti L 291/1

KOMISSION DELEGOITU ASETUS (EU) N:o 1046/2014,

annettu 28 päivänä heinäkuuta 2014,

Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 täydentämisestä toimijoille tiettyjen syrjäisimmiltä alueilta tulevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä aiheutuneiden lisäkustannusten laskentaperusteiden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 72 artiklan 4 kohdan,

sekä katsoo seuraavaa:

(1) Asetuksen (EU) N:o 508/2014 V luvun mukaan Euroopan meri- ja kalatalousrahaston tukea voidaan myöntää toimijoille tiettyjen perussopimuksen 349 artiklassa tarkoitetuilta unionin syrjäisimmiltä alueilta tulevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä aiheutuvien lisäkustannusten korvaamiseen.

(2) Säilyttääkseen tietyt unionin syrjäisimmiltä alueilta tulevat kalastus- ja vesiviljelytuotteet kilpailukykyisinä unionin muilta alueilta tuleviin vastaaviin tuotteisiin verrattuna unioni otti vuonna 1992 käyttöön toimenpiteitä asiaan liittyvien lisäkustannusten korvaamiseksi kalastus- ja vesiviljelyaloilla. Vuodet 2007–2013 kattavista korvaustoimenpiteistä säädettiin neuvoston asetuksella (EY) N:o 791/2007 (2). Ottaen huomioon unionin syrjäisimpien alueiden rakenteellinen, taloudellinen ja sosiaalinen tilanne yhdistettynä syrjäiseen sijaintiin, saaristoasemaan, pieneen kokoon, vaikeisiin pinnanmuodostusoloihin, taloudelliseen riippuvuuteen muutamista harvoista tuotteista sekä erityisiin ilmasto-oloihin on tarpeen jatkaa tuen myöntämistä syrjäisimmiltä alueilta tulevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä aiheutuvien lisäkustannusten korvaamiseksi 1 päivästä tammikuuta 2014. Lisäkustannusten korvaaminen auttaa kyseisten alueiden toimijoita pitämään toimintansa taloudellisesti kannattavana.

(3) Kyseiset lisäkustannukset olisi esitettävä asetuksen (EU) N:o 508/2014 72 artiklassa tarkoitetussa korvaussuunnitelmassa.

(4) Yhdenmukaisen ja tasapuolisen kohtelun kohdistamiseksi kaikkiin kyseessä oleviin alueisiin, vertailtavuuden parantamiseksi alueiden välillä ja peräkkäisten vuosien välillä ja erityisesti lisäkustannusten ylikompensaation välttämiseksi on tarpeen vahvistaa perusteet unionin syrjäisimpien alueiden erityisistä haitoista aiheutuvien lisäkustannusten laskemiseksi. Yhteiset laskentaperusteet takaavat sen, että lisäkustannukset lasketaan yhdenmukaisella tavalla kaikkien kyseessä olevien alueiden osalta.

(5) Jäsenvaltion tai unionin alueen mannerosan toimijoille aiheutuvat tuotteiden tai tuoteluokkien viitekustannukset, joiden perusteella lisäkustannukset lasketaan, olisi määritettävä erityisellä huolella ylikompensaation välttämiseksi.

(6) On tuotteita tai tuoteluokkia, joille ei ole olemassa vertailuperusteita tai mittayksikköjä kyseisen jäsenvaltion mannerosassa. Tällaisissa tapauksissa lisäkustannusten laskennan perustana käytettävä viitearvo on vahvistettava vertaamalla kustannuksia unionin mannerosan toimijoille vastaavan tuotteen tai tuoteluokan osalta aiheutuneisiin kustannuksiin.

(7) Syrjäisimpien alueiden erilaisten kaupan pitämisen edellytysten sekä saaliiden, kantojen ja markkinoiden kysynnän vaihtelujen vuoksi olisi jätettävä asianomaisten jäsenvaltioiden tehtäväksi määritellä korvauskelpoiset kalastus- ja vesiviljelytuotteet ja -tuoteluokat sekä niiden enimmäismäärät ja korvausmäärät jäsenvaltiokohtaisten kokonaismäärärahojen rajoissa.

(8) Jäsenvaltioiden olisi asetettava korvausmäärät sellaiselle tasolle, että voidaan korvata asianmukaisesti syrjäisimpien alueiden erityisistä haitoista aiheutuvat lisäkustannukset ja välttää ylikompensaatio. Tätä tarkoitusta varten korvauksen määrässä olisi otettava huomioon myös kaikki muu lisäkustannusten määrään vaikuttava julkinen tuki, kuten perussopimuksen 108 artiklan 3 kohdan ja asetuksen (EU) N:o 508/2014 73 artiklan nojalla ilmoitettu valtiontuki.

(9) Lisäkustannusten esittämiseksi yhdenmukaisesti ne on ilmaistava käyttäen perustana tonneina ilmoitettua elopainoa, kuten määritellään neuvoston asetuksessa (EY) N:o 1224/2009 (3) sekä komission asetuksessa (EY) N:o 409/2009 (4), jossa vahvistetaan tuoreelle ja tuoresuolatulle kalalle jalostettua kalaa koskevat Euroopan unionin muuntokertoimet ja jalostusasteen koodit, joita tarvitaan saaliiden seurannassa muunnettaessa varastoidun tai jalostetun kalan painoa elopainoksi.

(10) Osoittaakseen, ettei ylikompensaatiota ole tapahtunut, jäsenvaltioiden olisi esitettävä asiaankuuluvat tiedot korvausmekanismin täytäntöönpanosta vuotuisessa täytäntöönpanokertomuksessa asetuksen (EU) N:o 508/2014 114 artiklan 2 kohdan mukaisesti.

(11) Tässä asetuksessa säädettyjen toimenpiteiden pikaisen soveltamisen varmistamiseksi ja koska kyseiset menot ovat olleet Euroopan parlamentin ja neuvoston asetuksen (EU) N:o 1303/2013 (5) 65 artiklan 2 kohdan mukaisesti oikeutettuja Euroopan meri- ja kalatalousrahastosta myönnettävään tukeen jo 1 päivästä tammikuuta 2014, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä,

ON HYVÄKSYNYT TÄMÄN ASETUKSEN:

1 artikla

Tässä asetuksessa vahvistetaan perusteet toimijoille asetuksen (EU) N:o 1303/2013 65 artiklan 2 kohdassa määritettynä tukikelpoisuusaikana tiettyjen perussopimuksen 349 artiklassa tarkoitetuilta syrjäisimmiltä alueilta tulevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä kyseisten syrjäisimpien alueiden erityisten haittojen vuoksi aiheutuneiden lisäkustannusten laskemiseksi.

2 artikla

1. Edellä 1 artiklassa tarkoitetut lisäkustannukset on laskettava erikseen kullekin seuraavista toiminnoista:

a) kalastus;

b) viljely;

c) jalostus;

d) kaupan pitäminen.

2. Kunkin 1 kohdassa tarkoitetun toiminnon osalta lisäkustannukset on laskettava menoerittäin, jotka luetellaan asetuksen (EU) N:o 508/2014 72 artiklassa tarkoitetussa korvaussuunnitelmassa, kunkin sellaisen tuotteen tai tuoteluokan osalta, jonka jäsenvaltio on määritellyt korvauskelpoiseksi.

3. Lisäkustannukset on määritettävä menoerittäin toimijoille kyseisillä syrjäisimmillä alueilla aiheutuneiden kustannusten, joista on vähennetty kaikenlaiset lisäkustannusten tasoon vaikuttavat julkiset tukitoimet, sekä niihin verrattavissa olevien, kyseisen jäsenvaltion mannerosan toimijoille aiheutuneiden kustannusten välisenä erona.

4. Poiketen siitä, mitä 3 kohdassa säädetään, sellaisille tuotteille tai tuoteluokille, joille ei ole vertailuperustetta tai mittayksikköä jäsenvaltion mannerosassa, ominaisia menoeriä koskevat lisäkustannukset on määritettävä niihin verrattavien, unionin mannerosan toimijoille vastaavien tuotteiden tai tuoteluokkien osalta aiheutuneiden kustannusten perusteella.

5. Lisäkustannusten laskennassa on otettava huomioon kaikki julkiset tukitoimenpiteet, mukaan luettuna perussopimuksen 108 artiklan 3 kohdan ja asetuksen (EU) N:o 508/2014 73 artiklan nojalla ilmoitettu valtiontuki.

3 artikla

1. Lisäkustannusten laskennan on perustuttava yksinomaan kustannuksiin, jotka aiheutuvat syrjäisimpien alueiden erityisistä haitoista.

2. Lisäkustannusten laskennan on perustuttava todettujen hintojen vuotuiseen keskiarvoon.

3. Lisäkustannukset on ilmaistava euroina elopainotonnia kohden, ja tarvittaessa kaikki lisäkustannusten kustannustekijät on muunnettava euroiksi elopainotonnia kohden.

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä heinäkuuta 2014. Komission puolesta Puheenjohtaja José Manuel BARROSO

(1) EUVL L 149, 20.5.2014, s. 1.

(2) Neuvoston asetus (EY) N:o 791/2007, annettu 21 päivänä toukokuuta 2007, syrjäisimpien alueiden Azorien, Madeiran, Kanariansaarten sekä Ranskan Guyanan ja Réunionin tiettyjen kalastustuotteiden kaupan pitämisessä aiheutuvien lisäkustannusten korvausjärjestelmän käyttöön ottamisesta (EUVL L 176, 6.7.2007, s. 1).

(3) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(4) Komission asetus (EY) N:o 409/2009, annettu 18 päivänä toukokuuta 2009, kalojen jalostetun painon muuntamiseen elopainoksi käytettyjen yhteisön muuntokertoimien ja jalostusasteen koodien vahvistamisesta sekä komission asetuksen (ETY) N:o 2807/83 muuttamisesta (EUVL L 123, 19.5.2009, s. 78).

(5) Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).